**สราวุธ ประทีปากรชัย** (10 เมษายน พ.ศ. 2490 - 24 มีนาคม พ.ศ. 2567) ชื่อเล่น **ใช้** เป็นผู้รักษาประตูฟุตบอลทีมชาติไทย และสโมสรฟุตบอลธนาคารกรุงเทพ รวมถึงเป็นหนึ่งในผู้เข้าแข่งขันกีฬาฟุตบอลในโอลิมปิกฤดูร้อน 1968 ตลอดจนมีผลงานในฟุตบอลชิงถ้วยพระราชทานคิงส์คัพ

นอกจากนี้ สราวุธยังได้ทำหน้าที่เป็นผู้ฝึกสอนผู้รักษาประตูให้แก่สโมสรฟุตบอลทีทีเอ็ม พิจิตร

ประวัติ
-------

สราวุธ ประทีปากรชัย เกิดเมื่อวันที่ 10 เมษายน พ.ศ. 2490 ที่กรุงเทพมหานคร สำเร็จการศึกษาระดับประถมจากโรงเรียนวัฒนศิลป์ ระดับมัธยมต้นจากสมาคมโรงเรียนราษฎร์ ระดับมัธยมปลายจากโรงเรียนปานะพันธ์ และระดับอุดมศึกษาจากคณะบริหารธุรกิจ มหาวิทยาลัยกรุงเทพ เมื่อครั้งที่อยู่ระดับประถม เขาได้รับการฝึกสอนการเป็นผู้รักษาประตูจากอาจารย์รังสี บำบัดสรรพโลก เป็นคนแรก ในภายหลัง ช่วง พ.ศ. 2504 สราวุธได้เข้าร่วมสังกัดสโมสรฟุตบอลโอสถสภา โดยมีส่วนช่วยให้ทีมดังกล่าวประสบความสำเร็จเป็นทีมชนะเลิศฟุตบอลเยาวชนของกรุงเทพมหานคร และได้เข้าร่วมทีมสโมสรฟุตบอลศุลกากรชุดรองแชมป์ถ้วยน้อย (ข) ประจำปี พ.ศ. 2507

จากนั้น สราวุธได้เข้าร่วมทีมสโมสรฟุตบอลธนาคารกรุงเทพ โดยได้รับการฝึกสอนจากอาจารย์สำเริง ไชยยงค์ และมีส่วนให้ทีมได้ตำแหน่งชนะเลิศรายการฟุตบอลเยาวชนแห่งประเทศไทยหลายสมัย ครั้นเมื่อ อัศวิน ธงอินเนตร เสียชีวิตลงใน พ.ศ. 2508 สราวุธก็เข้าทำหน้าที่เป็นผู้รักษาประตูตัวจริงของสโมสรฟุตบอลธนาคารกรุงเทพชุดแชมป์ถ้วยใหญ่ 2 สมัย

พ.ศ. 2509 สราวุธได้เข้าทำหน้าที่เป็นผู้รักษาประตูให้แก่ทีมชาติไทยเป็นครั้งแรกในการแข่งขันเอเชียนเกมส์ 1966 ในช่วงระยะเวลา 10 ปีที่ผ่านมา เขาลงแข่งไม่น้อยกว่า 120 นัด และนัดที่สร้างชื่อเสียงให้กับเขามากที่สุดคือการแข่งปรีโอลิมปิกนัดสุดท้าย ที่สนามศุภชลาศัย โดยเป็นการพบกับทีมชาติอินโดนีเซีย ซึ่งสราวุธทำหน้าที่รักษาประตูอย่างสุดความสามารถ ส่งผลให้ทีมชาติไทยสามารถเข้าสู่รอบ 16 ทีมสุดท้ายของการแข่งกีฬาฟุตบอลในโอลิมปิกฤดูร้อน 1968 รวมถึงได้รับการตั้งฉายาจากหนังสือพิมพ์เอลเฮรัลโดของประเทศเม็กซิโก ให้แก่สราวุธว่าเป็น "เจ้าแมวป่า" (Gato) เนื่องด้วยการพุ่งตัวรับลูกได้อย่างว่องไว

หลังจากการอำลาการทำหน้าที่เป็นผู้รักษาประตูให้แก่ทีมชาติไทยใน พ.ศ. 2519 ทางสมาคมฟุตบอลแห่งประเทศไทยได้แต่งตั้งสราวุธเป็นผู้ฝึกสอนทีมชาติไทยในการเข้าแข่งขันเจแปนคัพครั้งแรก ที่ประเทศญี่ปุ่น

สราวุธ ประทีปากรชัย เสียชีวิตเมื่อวันที่ 24 มีนาคม พ.ศ. 2567 สิริอายุ 76 ปี

เกียรติประวัติ
--------------

* พ.ศ. 2509 - ถ้วยทองฟุตบอลเยาวชนชิงชนะเลิศแห่งทวีปเอเชีย
* พ.ศ. 2512 - เข็มเชิดชูเกียรติผู้รักษาประตูยอดเยี่ยม จากพระบาทสมเด็จพระเจ้าอยู่หัวภูมิพลอดุลยเดช
* พ.ศ. 2518 - เหรียญทองกีฬาแหลมทอง 1975
* พ.ศ. 2555 - โล่เกียรติภูมิทีมชาติไทย ชุดชนะเลิศการแข่งขันกีฬาแหลมทอง 1975 จากพระเจ้าหลานเธอ พระองค์เจ้าสิริวัณณวรีนารีรัตน์
* พ.ศ. 2556 - รางวัลเชิดชูเกียรตินักเตะทีมชาติไทย ชุดโอลิมปิกฤดูร้อน 1968
* พ.ศ. 2557 - รางวัลฮอลล์ออฟเฟม (ฟุตบอล) สยามกีฬาอวอร์ดส์ ครั้งที่ 8

อ้างอิง
-------

1. ↑  อีกหนึ่งตำนาน..ลูกหนังไทย - สยามสปอร์ต
2. ↑  บอลไทยในโอลิมปิก : ข่าวสดออนไลน์
3. ↑  "Welcome to Olympic Committee Of Thailand". คลังข้อมูลเก่าเก็บจากแหล่งเดิมเมื่อ 2012-09-02. สืบค้นเมื่อ 2013-05-31.
4. ↑  "วงการลูกหนังไทยเศร้า! สิ้น "สราวุธ ประทีปากรชัย" นายด่านอลป.ที่เม็กซิโก". *www.siamsport.co.th* (ภาษาอังกฤษ). 2024-03-24.
5. ↑  "สตีฟฟันธงซีเกมส์บอลไทยชิงญวน คมชัดลึก : กีฬา : ข่าวทั่วไป". คลังข้อมูลเก่าเก็บจากแหล่งเดิมเมื่อ 2009-11-30. สืบค้นเมื่อ 2022-04-04.
6. ↑  มหัศจรรย์ฟุตบอลไทย - ข่าวไทยรัฐออนไลน์
7. ↑  "จิระพงศ์-รัชนกซิวนักกีฬายอดเยี่ยมสยามกีฬาฯ - Sport - Manager Online". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2014-03-06.
8. ↑  "'จิระพงศ์-รัชนก' ซิวนักกีฬาสมัครเล่นยอดเยี่ยม - ข่าวไทยรัฐออนไลน์". คลังข้อมูลเก่าเก็บจากแหล่งเดิมเมื่อ 2014-03-07. สืบค้นเมื่อ 2014-03-06.

| * ด
* ค
* ก
รายชื่อนักกีฬาทีมชาติไทย – โอลิมปิกฤดูร้อน 1968 |
| --- |
| 
* 1 เชาว์
* 2 สราวุธ
* 3 ณรงค์
* 4 ยงยุทธ
* 5 ไพศาล
* 6 จีรวัฒน์
* 7 สนอง
* 8 ไพบูลย์
* 9 ชัชชัย
* 10 เกรียงศักดิ์
* 11 อุดมศิลป์
* 12 ณรงค์
* 13 นิวัฒน์
* 14 สุพจน์
* 15 บุญเลิศ
* 16 ประเดิม
* 17 วิชัย
* 18 เกรียงศักดิ์
* ผู้ฝึกสอน: กึนเทอร์

 | ไทย |